**Zoë Quinn** (s. 1987) on yhdysvaltalainen pelinkehittäjä, ohjelmoija ja kirjoittaja. Hän on helmikuussa 2013 julkaistun *Depression Quest* -pelin kehittäjä.

Elämäkerta ja ura
-----------------

Quinn syntyi vuonna 1987 pienellä paikkakunnalla Yhdysvaltojen Adirondackin lähistöllä. 12-vuotiaana hän sai isältään käytetyn pelikonsolin ja ihastui *Star Control II* -peliin. 24-vuotiaana hän muutti hetken mielijohteesta Torontoon, Kanadaan, osallistui aloittelevien naispelinkehittäjien työpajaan ja on siitä lähtien kehittänyt erilaisia online-pelejä. Vuonna 2013 Quinn julkaisi *Depression Quest* -nimisen pelin, joka simuloi masentuneen nuoren aikuisen elämää. Quinn on itse kärsinyt masennuksesta, ja peli perustuu hänen omiin kokemuksiinsa.

Quinn on ollut mukana kehittämässä muun muassa pulmapeliä *Framed*, FMV-deittailupeliä *The Tingler* ja seikkailupeliä *Jazzpunk*.

Vuonna 2018 Vertigo (DC Comicsin sarjakuvajulkaisu) julkaisi Quinnin kirjoittaman ja Robbi Rodriguezin kuvittaman sarjakuvan *Goddess Mode*. Quinn on myös kirjoittanut muun muassa IDW Publishingin julkaiseman *The Addams Family: The Bodies Issue* -sarjakuvan ja DC Comicsin *The Infected: Deathbringer* -sarjakuvan.

Quinn on kirjoittanut luvun kirjoihin *Videogames for Humans* ja *The State of Play: Sixteen Voices on Video Games*. Hän on kirjoittanut osuuden *Betrayal at House on the Hill* -lautapeliin.

Gamergate
---------

Quinnin kehittämä *Depression Quest*-peli sai heti ilmestyttyään huomiota pienemmillä pelisivustoilla. Huomio oli positiivista, ja peli voitti myös taiteellisille pienpeleille jaettavia palkintoja. Samaan aikaan Quinn kuitenkin sai vihapostia nuorilta miehiltä, joiden mielestä peli ei ollut kunnon peli. Quinnille soitettiin uhkailupuheluja, jotta hän ei laittaisi peliään saataville Steam-pelikauppaan.

Vuonna 2014 Quinnin entinen poikaystävä perusti blogin, jossa hän kirjoitti Quinnin seksielämästä ja väitti Quinnin harrastaneen seksiä pelitoimittajan kanssa saadakseen positiivista näkyvyyttä pelilleen. Quinn alkoi saada enemmän ja pahempia uhkauksia, ja hänen kotiosoitettaan jaettiin internetissä. Hän on joutunut muuttamaan pois kodistaan saamiensa uhkausten takia.

Isommat pelisivustot tuomitsivat Quinniin kohdistuneen häirinnän, jolloin pelaajayhteisö hyökkäsi myös heidän kimppuunsa. Pelaajat kokivat feminismin uhkaavan koko pelikulttuuria, ja internetin ja videopelien seksismiä ja rasismia vastustaville tahoille keskittiin pilkkanimi social justice warriors (suomeksi sosiaalisen oikeudenmukaisuuden soturit). Kohu sai nimekseen ja hashtagikseen #Gamergate. Myös suomalaiset pelinkehittäjäjärjestöt Suomen pelinkehittäjät ry, IGDA-Finland ry ja Neogames Finland ry tuomitsivat kaikenlaisen häirinnän yhteisessä kannanotossaan.

Quinn kirjoitti kokemastaan kirjan nimeltä *Crash Override: How Gamergate (Nearly) Destroyed My Life, and How We Can Win the Fight Against Online Hate*. Hän myös perusti Crash Override Networkin, joka auttaa verkkovihan kohteeksi joutuneita.

Teokset
-------

* *Crash Override: How Gamergate (Nearly) Destroyed My Life, and How We Can Win the Fight Against Online Hate*. PublicAffairs, 2017. ISBN 978-1-61039-808-4

Lähteet
-------

1. 1 2  Game of Fear: The Story Behind GamerGate *Boston Magazine*.  28.4.2015. Viitattu 30.4.2021. (englanniksi)
2. 1 2 3 4  Raiskaus- ja tappouhkaukset ajavat pelialan naisia kodeistaan – tästä skandaalissa on kyse *Helsingin Sanomat*.  15.10.2014. Viitattu 30.4.2021.
3. ↑  Zoe Quinn: 'All Gamergate has done is ruin people's lives' *the Guardian*.  3.12.2014. Viitattu 30.4.2021. (englanniksi)
4. ↑  Loveshack Presskit - Framed *framed-game.com*. Viitattu 30.4.2021.
5. ↑  Zoe Quinn's FMV Chuck Tingle Dating Sim *Rock Paper Shotgun*.  1.9.2016. Viitattu 30.4.2021. (englanniksi)
6. ↑  The Tingler *Zoë Quinn*. Viitattu 30.4.2021. (englanniksi)
7. ↑  Alex Navarro: Jazzpunk Credits *Giant Bomb*. Viitattu 30.4.2021. (englanniksi)
8. ↑  Laura Hudson: Vertigo Comics to relaunch with seven new titles, including one by Zoe Quinn *The Verge*.  7.6.2018. Viitattu 30.4.2021. (englanniksi)
9. ↑  Jeff Spry: Wednesday unlocks arcane powers in IDW's The Addams Family: The Bodies Issue *SYFY WIRE*.  2.11.2019. Viitattu 30.4.2021. (englanniksi)
10. ↑  THE INFECTED: DEATHBRINGER #1 *DC*.  15.3.2021. Viitattu 30.4.2021. (englanniksi)
11. ↑  What's a Twine Game? Let 'Videogames for Humans' Show You *www.vice.com*. Viitattu 30.4.2021. (englanniksi)
12. ↑  What Is The State of Play in Video Games Right Now? *The Mary Sue*.  20.8.2015. Viitattu 30.4.2021. (englanniksi)
13. ↑  Charlie Hall: Betrayal at House on the Hill expansion is here in time for Halloween *Polygon*.  18.10.2016. Viitattu 30.4.2021. (englanniksi)
14. ↑  Nyt.fi | Iso Harry Potter -videopeli sai negatiivista julkisuutta – Pääsuunnittelija haukkuu Youtube-videoillaan "sosiaalista oikeudenmukaisuutta", puolustaa Gamergate-häirintäkampanjaa *Helsingin Sanomat*.  2.3.2021. Viitattu 30.4.2021.
15. ↑  Suomalainen peliala tuomitsee Gamergaten tappouhkaukset ja vainoamiset *Yle Uutiset*. Viitattu 30.4.2021.
16. ↑  Suomalainen peliala tuomitsee pelinkehittäjiin kohdistuvat tappouhkaukset ja vainoamisen *Helsingin Sanomat*.  23.10.2014. Viitattu 30.4.2021.
17. ↑  Game Boss interview: How Zoe Quinn survived Gamergate and lived to fight Internet hate *VentureBeat*.  24.10.2017. Viitattu 30.4.2021. (englanniksi)

Aiheesta muualla
----------------

* Zoë Quinnin kotisivut

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat

 |

 |